CELEX: 32012D0796
Language: sk
Date: 2012-12-17 00:00:00
Title: 2012/796/EÚ: Vykonávacie rozhodnutie Komisie zo 17. decembra 2012 o treťom finančnom príspevku Únie v zmysle smernice Rady 2000/29/ES na pokrytie nákladov vynaložených Portugalskom v rokoch 2006 a 2007 na účely boja proti Bursaphelenchus xylophilus (Steiner et Buhrer) Nickle et al. (háďatko borovicové) [oznámené pod číslom C(2012) 9356]

19.12.2012   
            
            
               SK
            
            
               Úradný vestník Európskej únie
            
            
               L 349/66
            
         VYKONÁVACIE ROZHODNUTIE KOMISIE
   zo 17. decembra 2012
   o treťom finančnom príspevku Únie v zmysle smernice Rady 2000/29/ES na pokrytie nákladov vynaložených Portugalskom v rokoch 2006 a 2007 na účely boja proti Bursaphelenchus xylophilus (Steiner et Buhrer) Nickle et al. (háďatko borovicové)
   [oznámené pod číslom C(2012) 9356]
   (Iba portugalské znenie je autentické)
   (2012/796/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 2000/29/ES z 8. mája 2000 o ochranných opatreniach proti zavlečeniu organizmov škodlivých pre rastliny alebo rastlinné produkty do Spoločenstva a proti ich rozšíreniu v rámci Spoločenstva (1), a najmä na jej článok 23 ods. 6,
   keďže:
   
               (1)
            
            
               Rozhodnutím Komisie 2006/923/ES (2) bol schválený finančný príspevok Únie na program opatrení, ktoré zaviedlo Portugalsko s cieľom kontrolovať v období rokov 2006 a 2007 rozšírenie Bursaphelenchus xylophilus (Steiner et Buhrer) Nickle et al. (háďatko borovicové) do iných členských štátov. Opatrenia spočívali vo vytvorení bariérovej oblasti, tzv. vyrúbaného pásma (ďalej len „odlesňované pásmo“) bez náchylných drevín, ktoré sú hostiteľmi vektora (prenášača) háďatka borovicového.
            
         
               (2)
            
            
               Finančný príspevok priznaný rozhodnutím 2006/923/ES vychádzal z programu opatrení proti háďatku borovicovému a z odhadu rozpočtu na tento program predloženými Portugalskom Komisii 28. júla 2006.
            
         
               (3)
            
            
               Posledné platby Portugalsku v súvislosti s opatreniami stanovenými v rozhodnutí 2006/923/ES sa realizovali v júni 2008.
            
         
               (4)
            
            
               Vykonávacím rozhodnutím Komisie 2011/851/EÚ (3) bolo priznané Portugalsku ďalšie spolufinancovanie zo strany Únie vo výške 3 986 138,36 EUR na pokrytie oprávnených dodatočných výdavkov v porovnaní s pôvodným odhadom z júla 2006.
            
         
               (5)
            
            
               V čase tohto ďalšieho spolufinancovania zo strany Únie žiadosť predložená Portugalskom neobsahovala všetky faktúry súvisiace s vytvorením odlesňovaného pásma.
            
         
               (6)
            
            
               Listom z 5. decembra 2011 orgány Portugalska predložili poopravenú žiadosť o sumu vo výške 15 000 932,08 EUR. Táto žiadosť obsahovala 4 915 405,87 EUR, ktoré neboli vyplatené v čase predchádzajúceho auditu v júli 2010 (audit SANCO/10/2010) a nemohli byť v tom čase pokladané za oprávnené na spolufinancovanie. Zvyšok tejto novej žiadosti tvoria náklady na výrub zvýšeného počtu veľkých ihličnatých stromov a samostatné výdavky na odstránenie malých ihličnatých stromov.
            
         
               (7)
            
            
               V marci 2012 Komisia vykonala audit informácií, ktoré Portugalsko predložilo 5. decembra 2011. Po preskúmaní všetkých podkladových dokumentov pre túto dodatočnú žiadosť a na základe správy z auditu Komisia dospela k záveru, že za oprávnenú možno pokladať iba sumu 5 044 839,72 EUR zaplatených faktúr (vrátane nákladov na koordináciu). Zostatok žiadaných výdavkov nebol uznaný ako oprávnený na spolufinancovanie, pretože ide o výdavky už spolufinancované vykonávacím rozhodnutím 2011/851/EÚ (2 024 128,16 EUR) a o výdavok 7 931 964,20 EUR týkajúci sa malých stromov, ktorého potrebnosť nebola Portugalskom dostatočne odôvodnená.
            
         
               (8)
            
            
               Keďže opatrenia uvedené v tejto dodatočnej žiadosti majú rovnaký charakter a rovnaký cieľ ako opatrenia, na ktoré sa vzťahuje rozhodnutie 2006/923/ES, je vhodné priznať finančný príspevok Únie v tej istej miere, ako je miera stanovená v uvedenom rozhodnutí, t. j. vo výške 75 %.
            
         
               (9)
            
            
               Podľa článku 3 ods. 2 písm. a) nariadenia Rady (ES) č. 1290/2005 z 21. júna 2005 o financovaní Spoločnej poľnohospodárskej politiky (4) sa opatrenia zamerané na zdravie rastlín financujú prostredníctvom Európskeho poľnohospodárskeho záručného fondu. Na účely finančnej kontroly týchto opatrení by sa mali uplatňovať články 9, 36 a 37 uvedeného nariadenia.
            
         
               (10)
            
            
               V súlade s článkom 75 nariadenia Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5), a s článkom 90 ods. 1 nariadenia Komisie (ES, Euratom) č. 2342/2002 z 23. decembra 2002, ktorým sa ustanovujú podrobné pravidlá na vykonávanie nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (6), viazaniu výdavkov z rozpočtu Únie predchádza rozhodnutie o financovaní prijaté inštitúciou alebo orgánmi, na ktoré boli delegované príslušné právomoci, a v ňom sú stanovené hlavné prvky opatrenia spojeného s výdavkami.
            
         
               (11)
            
            
               Toto rozhodnutie je rozhodnutím o financovaní výdavkov uvedených v žiadosti o spolufinancovanie predloženou Portugalskom.
            
         
               (12)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre zdravie rastlín,
            
         PRIJALA TOTO ROZHODNUTIE:
   Článok 1
   Zásada
   Pridelenie tretieho finančného príspevku Únie na pokrytie nákladov vynaložených Portugalskom v rokoch 2006 a 2007 na vytvorenie odlesňovaného pásma na účely boja proti háďatku borovicovému sa týmto schvaľuje.
   Článok 2
   Výška finančného príspevku Únie
   Maximálna výška finančného príspevku Únie uvedeného v článku 1 je 3 783 629,79 EUR.
   Článok 3
   Toto rozhodnutie je určené Portugalskej republike.
   
      V Bruseli 17. decembra 2012
      
         
            Za Komisiu
         
         Tonio BORG
         
            člen Komisie
         
      
   
   
      (1)  Ú. v. ES L 169, 10.7.2000, s. 1.
   
      (2)  Ú. v. EÚ L 354, 14.12.2006, s. 42.
   
      (3)  Ú. v. EÚ L 335, 17.12.2011, s. 107.
   
      (4)  Ú. v. EÚ L 209, 11.8.2005, s. 1.
   
      (5)  Ú. v. ES L 248, 16.9.2002, s. 1.
   
      (6)  Ú. v. ES L 357, 31.12.2002, s. 1.